**ELŐTERJESZTÉS**

**Szombathely Megyei Jogú Város Közgyűlésének 2023. június 15-i ülésére**

**Javaslat ingatlanokkal kapcsolatos döntések meghozatalára**

Szombathely Megyei Jogú Város Közgyűlése a 2022. évi vagyongazdálkodási koncepció fenntartása mellett – 106/2023. (III.30.) Kgy. sz. határozatával – elfogadta a 2023. évi vagyongazdálkodási koncepciót.

A vagyonkoncepció keretében értékesítésre jelölt ingatlanokon túl az év folyamán mindig felmerülnek olyan vagyontárgyak, amelyek értékesítésének lehetősége vételi ajánlat vagy esetleg gazdaságtalan felújítás kapcsán kerül az Önkormányzat figyelmébe.

A Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet (Vagyonrendelet) 14. § (1) bekezdése kimondja, hogy a mindenkori költségvetési törvényben meghatározott értékhatár felett önkormányzati vagyont hasznosítani – ha törvény kivételt nem tesz – kizárólag versenyeztetés keretében, az összességében legelőnyösebb ajánlatot tevő részére, a szolgáltatás és ellenszolgáltatás értékarányosságával lehet. A Vagyonrendelet 14/B. § (1) bekezdése szerint a pályázatra szóló felhívást a Vagyonrendeletben meghatározott tulajdonosi jogok gyakorlója írja ki.

Javaslatot teszek az alábbi ingatlanok licitálás útján, nyilvános pályázat keretében történő értékesítésére a Vagyonrendelet 8. § (1) bekezdés c) pontja alapján.

A Vagyonrendelet 5. § (1) bekezdés a) pontja alapján minden ingatlannál két forgalmi értékbecslés készült, amelyek közül minden esetben a magasabb értéket megállapító szakvélemény került csatolásra az előterjesztéshez.

**Kassák L. u. 5. ajtó: 4. – üzlethelyiség (3785/66/A/14 hrsz)**

A 107 m2 alapterületű üzlethelyiség átlagos műszaki állapotú, jelenleg üres. Korábban húsboltként üzemelt. Fűtése távhős, nyílászárói fa/műanyag szerkezetűek, padlóburkolata járólap.

A tulajdoni lap alapján az ingatlan per-, igény-, és tehermentes.

Az ingatlan vételára minimum bruttó 42.291.000,- Ft (33.300.000,- Ft+ÁFA).

Az értékbecslés az előterjesztés 1. számú, a pályázati felhívás a 2. számú melléklete.

**Kálvária u. 2/A. fszt. ajtó: 4. – egyéb helyiség (5635/A/4 hrsz)**

A helyiség alapterülete 92 m2, jelenleg üres. A helyiség kétszintes, a földszinten üzlettér és előkészítő helyiségek, a pincében raktárak helyezkednek el. Nyílászárói fa szerkezetűek, hőálló üvegezéssel. Fűtése gázkazánról üzemel radiátor hőleadókkal, a meleg vizet gázbojler biztosítja. Padlóburkolata helyiségenként változó: mozaiklap, pvc, fapadló. A helyiség felújítása, korszerűsítése időszerű.

A tulajdoni lap alapján az ingatlan per-, igény-, és tehermentes.

Az ingatlan vételára minimum bruttó 35.687.000,- Ft (28.100.000,- Ft+ÁFA)

Az értékbecslés az előterjesztés 3. számú, a pályázati felhívás a 4. számú melléklete.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjen!

**Szombathely, 2023. június „ „**

 **/: Dr. Nemény András :/**

**Határozati javaslat**

**……/2023. (VI.15.) Kgy. sz. határozat**

1. A Közgyűlés a szombathelyi 3785/66/A/14 hrsz-ú, **Kassák L. u. 5. ajtó: 4.** szám alatti ingatlan liciteljárás útján történő értékesítésére vonatkozóan az előterjesztés 2. sz. melléklete szerinti pályázati felhívást bruttó 42.291.000,- Ft vételárral jóváhagyja.
2. A Közgyűlés a szombathelyi 5635/A/4 hrsz-ú, **Kálvária u. 2/A. fszt. ajtó: 4.** szám alatti ingatlan liciteljárás útján történő értékesítésére vonatkozóan az előterjesztés 4. sz. melléklete szerinti pályázati felhívást bruttó 35.687.000,- Ft vételárral jóváhagyja.
3. A Közgyűlés felkéri a polgármestert az ingatlanok értékesítésére vonatkozóan a pályázatok kiírására.
4. A Közgyűlés felhatalmazza a polgármestert, hogy a liciteljárás lefolytatását követően a nyertes licittevőkkel az adásvételi szerződést megkösse.
5. A Közgyűlés felkéri a polgármestert, amennyiben a pályázati eljárás eredménytelenül zárul, úgy gondoskodjon az előterjesztés mellékleteivel egyező tartalommal a pályázatok további kiírásáról. A Közgyűlés felkéri a polgármestert, amennyiben az aktualizált forgalmi érték változik, az új pályázatot ismét terjessze a Közgyűlés elé.

**Felelős**: Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

 (A végrehajtásért felelős:

 Nagyné dr. Gats Andrea a Jogi és Képviselői Osztály vezetője)

**Határidő**: azonnal